Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 1013/12/8807	Michalovce, 7.12.2012
EEČ : 2-66-333-2012

U Z N E S E N I E

Trestná vec:	obvinený XXXXX 
Trestný čin:	krádež podľa § 247 odsek 2, odsek 1 písmeno b Trestného zákona číslo 140/1961 Zbierky zákonov v znení zákona číslo 183/1999 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
pre trestný čin krádeže podľa § 247 ods. 1 písm. b), ods. 2 Tr. zákona, účinného do 31. 12. 2005, na tom skutkovom základe, že dňa  13. 07. 1999 v čase okolo 02.45 h vykonal krádež osobného motorového vozidla typu VOLGA 24, štátnej  poznávacej značky MIB-61-37, šedej farby, v hodnote 32.800,- slovenských korún v Michalovciach, na ulici Jilemnického, pred odstavnou plochou bytovej jednotky číslo 113 tým spôsobom, že kladivkom rozbil trojuholníkové okienko na zadných ľavých dverách, otvoril dvere, vnikol do vozidla, naštartoval spojením káblov v spínacej skrinke a s vozidlom unikal smerom na Sobrance, pričom bol vzápätí  prenasledovaný hliadkami polície, nereagoval na  výzvy príslušníkov polície k zastaveniu, ani na varovné výstrely, následne bolo vozidlo zasiahnuté výstrelmi do pneumatík, kde pred obcou Závadka vystúpil z vozidla a bežal do poľa. Poškodením  odcudzeného motorového vozidla vznikla majiteľovi  XXXXX   škoda   vo   výške      8.860,-   slovenských     korún,  
lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
	Vyšetrovateľ bývalého Okresného úradu vyšetrovania Policajného zboru Michalovce uznesením  sp. zn. OUV-432/20-MI-2009 z 13. 07. 1999 vzniesol obvinenie  XXXXX pre trestný čin krádeže podľa § 247 ods. 1 písm. b), ods. 2 Tr. zákona, účinného do 31. 12. 2005, na tom skutkovom základe, ako je vyššie uvedené. 
Trestné stíhanie proti obvinenému bolo uznesením vyšetrovateľa Okresného úradu vyšetrovania Policajného zboru Michalovce pod  spisovou značkou OUV-432/20-MI-1999 z 24. 09. 1999 prerušené podľa § 173 odsek 1 písmeno a) Trestného poriadku Slovenskej republiky, účinného do 31. 12. 2005. Dôvodom prerušenia trestného stíhania bola neprítomnosť obvineného, ktorý sa po čine vrátil do svojho domovského štátu.
Generálna prokuratúra Slovenskej republiky  v Bratislave v súlade s návrhom Okresnej prokurátorky v Michalovciach požiadala o prevzatie trestného stíhania  Generálnu prokuratúru Ukrajiny,  na základe čoho bolo vykonané trestné konanie proti obvinenému na území  Ukrajiny.
Po obdržaní výsledkov odovzdaného trestného stíhania a ich pretlmočení z ukrajinského jazyka do slovenského jazyka bolo potrebné  pokračovať v trestnom stíhaní a vo veci rozhodnúť s konečnom platnosťou. 
Právoplatným uznesením Okresného súdu Perečin, Zakarpatský kraj, Ukrajina, zo dňa 13. 08. 2010 pod číslom 1-P-9/10,  bol obvinený XXXXX podľa článku 49 Trestného zákona Ukrajiny oslobodený  od trestnej zodpovednosti za zločin podľa  kapitoly 1, článku 215-3 Trestného zákona Ukrajiny a trestné stíhanie v uvedenej veci bolo zastavené z dôvodu  uplynutia premlčacej doby trestného stíhania. 
Z odôvodnenia predmetného uznesenia vyplýva, že od momentu spáchania skutku obvineným XXXXX do vyhlásenia predmetného uznesenia uplynulo viac ako 5 rokov, preto  súd rozhodol, že obvinený má byť oslobodený od trestnej zodpovednosti  a trestné stíhanie voči nemu má byť zastavené, nakoľko podľa odseku 3 kapitoly 1 článku 48 Trestného zákona Ukrajiny, premlčacia doba trestného stíhania za spáchaný zločin, za ktorý v súlade so zákonom môže byť uložený trest pozbavenia slobody na dobu maximálne 5 rokov,  je 5 rokov odo dňa spáchania zločinu.  
Podľa § 215 odsek 2 písmeno b) Tr. poriadku prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom, alebo orgánom príslušným na konanie o priestupku alebo  inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
Vzhľadom na to, že ukrajinské rozhodnutie možno považovať za dostačujúce,  bolo potrebné rozhodnúť tak, ako je to uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor